At leve med åndenød. Patientvejledning. Onkologisk Afdeling D. Hvis du har åndenød, kan du og dine pårørende have glæde af denne patientvejledning - PDF\nDownload "At leve med åndenød. Patientvejledning. Onkologisk Afdeling D. Hvis du har åndenød, kan du og dine pårørende have glæde af denne patientvejledning"\n1 Patientvejledning Denne pjece handler om de spørgsmål og problemer, der ofte melder sig, når man har fået åndenød At leve med åndenød Onkologisk Afdeling D Hvis du har åndenød, kan du og dine pårørende have glæde af denne patientvejledning Aarhus Universitetshospital Onkologisk Afd. D\n2 Indholdsfortegnelse Lunger og kræftsygdom side 4 Naturlige reaktioner på åndenød side 5 Vejrtrækningsøvelser og afspændingsteknik side 6 Den dybe vejrtrækning Pustelyd At finde den gode stilling Afspændingsteknik Kontrol over angst og panik side 10 Planlægning af daglige aktiviteter side 11 at gå på trapper og bakker at bøje sig at løfte tunge ting at arrangere ting rundt i huset at vaske sig og klæde sig på at tale i telefon at gå i haven at elske Kost side 16 Det kan familie og venner gøre side 16 Ting at se frem til side 16 Hjælp at hente side 17\n3 At leve med åndenød Onkologisk Afdeling D Formålet med denne vejledning er at fortælle dig om åndenød og at give praktiske forslag til, hvordan du bedst muligt kan klare at leve med åndenød. Familie og venner kan også have glæde af at læse denne vejledning, så de ved, hvad de kan gøre for at støtte og hjælpe dig. Vejledningen er baseret på erfaringer fra mennesker, der lever med åndenød.\n4 Lunger og kræftsygdom Lungerne er det organ, der bringer ilten ind i din krop. Ilten er i indåndingsluften og din krop behøver ilt for at kunne fungere. Al muskelarbejde kræver ilt. Du har to lunger, der sidder i brystet. Du indånder luften gennem mund og næse. Luften fortsætter ned i luftrøret, som senere deler sig i to rør, der kaldes bronchier. Disse luftveje forgrener sig til flere små rør og ender til sidst i små luftsække, der kaldes alveoler. Der er millioner af disse i hver lunge. Det er i disse luftsække, luften frigør ilt til blodet, der bringer ilten videre rundt i din krop. trække vejret på, fordi mellemgulvet arbejder med stor udholdenhed. Kræft i lunger eller udløbere (metastaser) fra andre kræftsygdomme, der sætter sig i lungerne, kan formindske passagen i luftvejene. Det betyder, at du skal arbejde hårdere for at få luften ned i luftsækkene. Hvad end årsagen er, vil forslagene i denne vejledning hjælpe dig til at bruge dine lunger bedst muligt og dermed lette din vejrtrækning. Vejrtrækningen foregår automatisk og den vigtigste vejrtrækningsmuskel er mellemgulvet, som er en stor muskel, som lungerne hviler på. Når man trækker vejret med mellemgulvet, får man luften helt ned i lungerne. Det er en økonomisk måde at\n5 Naturlige reaktioner på åndenød Vejrtrækningen omstiller sig automatisk efter, hvordan man har det og hvilke behov, man har for ilt. Er man godt tilpas og tryg, er vejrtrækningen dyb og rolig. Er man urolig og ængstelig trækkes vejret hurtigere og man begynder at bruge hjælpemuskler til at trække vejret med. Nogle mennesker, der har åndenød, har erfaret, at man "naturligt" kommer til at reagere på en eller flere af følgende måder: Bruger skuldrene og den øverste del af brystkassens muskler som hjælp til at trække vejret Trækker vejret hurtigere og mere overfladisk end normalt Føler sig urolig, bange og panisk De to første punkter sker for at sikre, at nok ilt kommer rundt i kroppen. Men reaktionerne kan forstærke din åndenød efter et stykke tid. Bruger skuldrene og den øverste del af brystkassens muskler til at trække vejret Mennesker med åndenød bruger deres mellemgulv, men også ofte hjælpemuskler i den øverste del af brystkassen, nakke og skuldre til vejrtrækningen. Disse muskler er ikke skabt til at arbejde i lange perioder. De bliver udtrættede, overbelastede og ømme. Overbelastede muskler er mindre effektive, og derved kan din vejrtrækning blive mere anstrengt. Trækker vejret hurtigere end normalt Måske har du mærket, at din vejrtrækning er hurtigere og mere overfladisk end normalt, når du oplever åndenød. Når vejrtrækningen er overfladisk, kommer luften kun til de øverste luftveje og ikke helt ned i luftsækkene. Derved får kroppen ikke mulighed for at få den ilt, den har brug for. Man kan sige, at det er mindre økonomisk at trække vejret hurtigt og overfladisk, fordi du bruger mange muskler og mere energi. Du får ikke luften så langt ned i lungerne, at du får glæde af hvert åndedrag. Føler sig bange, panisk og urolig Disse følelser er almindelige reaktioner på åndenød. Det er kroppens forsvarsmekanismer, der sætter ind. De følelsesmæssige reaktioner kan have en direkte effekt på kroppen, så du trækker vejret hurtigere og samtidig bliver musklerne spændte. Du bruger mere ilt ved at trække vejret hurtigt og ved at spænde musklerne. Det øger din følelse af åndenød i stedet for at afhjælpe den.\n6 Vejrtrækningsøvelser og afspændingsteknik Du kan ikke ændre den formindskede luftpassage i lungerne, men du kan udnytte dine lunger bedre med vejrtrækningsøvelser. Du kan træne vejrtrækningsteknik, som kan hjælpe med at forebygge og afhjælpe åndenød. Desuden kan du bevidst afspænde de hjælpemuskler, som bliver ømme og gør ondt, fordi du bruger dem, når du har åndenød. Den dybe vejrtrækning At trække vejret dybt og roligt med mellemgulvet (at trække vejret med "maven") kan hjælpe dig til at udnytte dine lunger bedst muligt. Derved får musklerne mest mulig ilt. Træn den dybe vejrtrækning, så du bliver fortrolig med teknikken.! Instruktion i dyb vejrtrækning: Sid behageligt med rank overkrop og god støtte i lænden Forsøg at slappe af i skuldre, brystkasse og nakke Læg din hånd på mellemgulvet, som ligger lige nedenfor ribbenene Tag en dyb indånding gennem næsen og ånd langsomt ud gennem munden Gentag øvelsen 5-10 gange Når du trækker vejret med mellemgulvet, vil du mærke, at maven hæver sig under indåndingen og sænker sig under udåndingen Er det svært at trække vejret ind gennem næsen, kan du ånde ind gennem munden. Fordelen ved at trække vejret gennem næsen er, at det fugter luften og virker som et filter for støv og andet, før luften når dine lunger\n7 ! Instruktion i dyb vejrtrækning med hjælper: Er det svært for dig at slappe af i skuldrene, kan en anden person måske hjælpe dig. Hjælperen står bag dig og lægger hænderne på dine skuldre Hjælperen presser sine hænder blidt ned på dine skuldre Tag en dyb indånding gennem næsen og ånd langsomt ud gennem munden Giv dine muskler lov til at slappe mere og mere af ved hvert åndedrag Udfør øvelsen 5-10 gange og flere gange om dagen, men vær opmærksom på, hvad du kan holde til Pustelyd Pustelyd er en vejrtrækningsteknik, hvor du langsomt puster ud gennem let spidsede læber (fløjtemund). Pustelyd er effektiv til at få kontrol over åndenød, hvor vejrtrækningen er hurtig og overfladisk. Pustelyd giver dig mere luft, når du laver noget, som er fysisk anstrengende som for eksempel at gå på trapper eller op ad bakker.! Instruktion i pustelyd: Træk vejret langsomt ind gennem næsen Pust langsomt ud gennem let spidsede læber. Prøv at ånde ud dobbelt så længe, som du ånder ind Tøm ikke lungerne helt for luft Vent med at tage næste indånding til du naturligt har behov for det Du kan også puste luften nedad, således at du kan mærke udåndingsluften på din hage Du kan prøve at sætte lyd på\n8 At finde den gode stilling For at kunne trække vejret med mellemgulvet skal musklen have gode arbejdsvilkår, så vejrtrækningen kan foregå så let som muligt. For at opnå dette er det vigtigt, at du holder overkroppen rank. De tre tegninger viser dig nogle stillinger, der kan skabe plads til dit mellemgulv og dine mavemuskler og hjælpe dig til at slappe af i skuldrene. Hvis du finder, at andre stillinger hjælper på din åndenød, så brug dem! Det vigtigste er at finde stillinger, der er behagelige for dig. Afspændingsteknik Afspændingsteknik kan være en hjælp til at afspænde dine muskler og derved afhjælpe åndenøden. Der findes mange forskellige former for afspænding og afslapning. En måde at opnå afspænding i kroppen på, er systema tisk spænding og afspænding i kroppens muskelgrupper. Teknikken hedder Hold slip, fordi man holder spændingen i muskelgruppen i 3-5 sekunder for derefter at give slip. Afspændingsteknikker, der omfatter hele kroppen, varer ca minutter, men bare 5-10 minutter kan give en afslappende effekt. Der er ingen rigtige eller forkerte teknikker. Du kan desuden låne bøger og bånd om afspændingsteknik på biblioteket.\n9 ! Instruktion i Hold slip afspændingsteknik: Find et roligt sted. Det kan være dit soveværelse, en lænestol eller dit favoritsted i haven. Find en behagelig stilling siddende eller liggende, hvor du har god støtte i nakken og kan trække vejret frit Du kan vælge at lytte til musik eller sidde i stilhed. Læg din hånd på mellemgulvet, som ligger lige nedenfor ribbenene Tag en dyb indånding gennem næsen og ånd langsomt ud gennem munden Gentag øvelsen 5 gange Nu skal du systematisk arbejde med alle muskelgrupper i kroppen. Hold spændingen i hver muskelgruppe i 3-5 sekunder og giv slip. Gentag hver spænding/afspænding 2 gange. Bøj fødderne op hold spændingen og giv slip Stræk knæene Spænd ballerne Svaj i lænden Træk skulderbladene sammen Træk skuldrene op til ørene Stræk albuerne Knyt hænderne Pres hovedet mod underlaget Bid tænderne sammen Knib øjnene samme Afspændingsteknikker, der omfatter hele kroppen, varer ca minutter, men bare 5-10 minutter kan give en afslappende effekt. Der er ingen rigtige eller forkerte teknikker. Du kan desuden låne bøger og bånd om afspændingsteknik på biblioteket.\n10 At få kontrol over angst og panik De fleste mennesker har perioder, hvor de føler sig bekymrede. At være bekymret kan forårsage fysiske symptomer så som anspændthed og smerter i musklerne. At være bekymret kan føre til overfladisk og hurtig vejrtrækning, der kan medføre utilpashed og svimmelhed (at hyperventilere). Nogle mennesker beskriver dette som en følelse af panikanfald. Det kan gøre åndenøden meget svær at styre og kan både give angst og følelsen af at blive kvalt. Det er dog ekstremt usandsynligt, at dette vil forekomme. Hvis du trækker vejret overfladisk og hurtigt, så du føler dig svimmel og utilpas, så prøv at trække vejret med mellemgulvet og brug pustelyd. Brug de teknikker, der tidligere er beskrevet. Dette vil hjælpe dig med at trække vejret roligere, og få det mest mulige ud af din vejrtrækning. Nogle mennesker føler, at et åbent vindue eller det at være ude i den friske luft, hjælper dem til at få en roligere vejrtrækning i et anfald af åndenød. Andre synes, at det at lytte til musik eller at fokusere på et favoritbillede, kan aflede dem fra følelsen af åndenød.\n11 Planlægning af daglige aktiviteter Ved at planlægge dine daglige aktiviteter kan du få hjælp til at finde og udvælge de ting, du ønsker at gøre. Det kan måske hjælpe dig at tænke på din vejrtrækning som en bankkonto, hvor hver aktivitet har sin egen vejrtrækningsudgift. Målet er, at udgifterne ikke overstiger det, der står på kontoen. At finde en balance mellem aktiviteter og åndenød. Hvis du overanstrenger dig, kommer du i underskud enten ved at du får åndenød eller ved at du bliver meget træt. Du må lære, hvad hver aktivitet koster, og du må lære at økonomisere undervejs, så du holder balancen og derved undgår åndenød. Planlæg dagens aktiviteter, så du gør de ting først, som du prioriterer højst og prøv så vidt muligt at skabe en balance mellem, hvad du er nødt til at gøre og hvad du har lyst til. Tal med familie og venner om din åndenød og fortæl dem, hvad de kan gøre for at hjælpe dig. At indrette sig efter en sådan balance kan være svært. Du kan føle dig vred og frustreret, fordi du skal tilpasse dit liv efter åndenøden på mange måder. Disse følelser kan gøre åndenøden værre og det kan hjælpe at tale om dem, hvis du er i stand til det. Følgende råd og vejledninger kan være med til at få din vejrtrækning til at fungere optimalt i forhold til de ting, du gør i hverdagen: At gå på trapper og bakker At gå op ad trapper og bakker kræver godt med luft. Måske er du nervøs for at gå på trapper eller gå op ad bakker, specielt hvis dette har givet dig åndenød på et tidligere tidspunkt. Du kan øve dig i at gå på trapper, op ad bakker og anden fysisk udfoldelse uden åndenød, hvis du bruger pustelyd og bevæger dig med en hastighed, du kan klare. Giv dig tiden til at få din vejrtrækning til at passe ind på det antal af trappetrin, du skal op ad, så det føles så behageligt som muligt for dig. Det kan hjælpe dig til at gå ture og gå på trapper på en rolig måde, uden at du bliver blive nødt til at stoppe op og "få pusten" igen. Det kan også mindske den tid, det ellers tager for dig at få en rolig vejrtrækning igen. Hold en pause undervejs, hvis pustelyd ikke er nok til at forebygge åndenød. Hvis det er koldt, kan det være en fordel at tage et tørklæde op foran munden, så indåndingsluften opvarmes.\n12 At bøje sig At bøje overkroppen fremover kan føles som at tabe pusten, fordi luften presses ud af lungerne. Det kan forværre åndenøden. Prøv at undgå at bøje dig forover, hvis du for eksempel skal samle ting op fra gulvet. En måde at klare problemet på, er at komme ned og hvile på et knæ. Vælg knæet på det svageste ben og hold ryggen ret. Dette gør, at du holder din brystkasse rettet op og dine skuldre tilbage en stilling hvorfra du fortsat kan trække vejret så ubesværet som muligt. Når du placerer dig således, så prøv at sikre dig, at du har noget at holde fast i, for eksempel en stol eller en sofa. Dette vil give dig en ekstra støtte, samt mulighed for at kunne skubbe fra, når du skal rejse dig op igen. Du kan eventuelt også skubbe fra på benet, hvor du har foden i gulvet. At løfte tunge ting Nogle mennesker føler, at det at løfte tunge ting, så som vådt vasketøj eller indkøbsposer, kan få dem til at føle sig trætte eller give åndenød. Når man løfter, har man en tendens til at holde vejret. Prøv at placere vasketøjet på en stol ved siden af tørresnorene. Lad være med at bære en taske eller en indkøbspose med armene ned langs siden, da en tung taske trækker armene ned. Dette kan få dig til at trække vejret overfladisk og derved forværre din åndenød. Brug en lille indkøbstaske gerne på hjul, eller prøv kun at fylde tasken halvt op, så vil det ikke blive så tungt og besværligt. Hvis du skal foretage dig noget under taljehøjde for eksempel, hvis du skal tømme vaskemaskinen, hente ting i et skab, eller arbejde i haven, så sæt dig på en lav stol. Det er bedre end at bukke sig.\n13 Undgå i det hele taget at bære tunge ting, da dette kan være årsag til åndenød, fordi mange muskler skal på arbejde. At arrangere ting rundt i huset Læg de ting du oftest skal bruge et nemt tilgængeligt sted. Det kan tage tid at planlægge dette, men det vil hjælpe dig til at gøre livet lettere i dagligdagen. Læg de ting du har mest brug for i reolen over taljehøjde, det er bedre end nederst i et skab eller i en kommodeskuffe. Dette vil hjælpe dig til ikke at skulle bøje dig, når du har brug for tingene. At vaske sig og klæde sig på Mange mennesker synes, at det at gå i brusebad og klæde sig på er specielt anstrengende. Her er nogle ideer, som kan hjælpe med at gøre det lettere. Organiser brusebadet før du går i gang, så alt, hvad du skal bruge, er inden for rækkevidde. Sørg for god ventilation i badeværelset, så du undgår følelsen af klaustrofobi, når der kommer damp i rummet. Lad et vindue eller døren stå på klem eller tænd for ventilationen i badeværelset, mens du bader. Det kan hjælpe dig med at mindske følelsen af åndenød. Når du klæder dig af, så prøv at undgå fristelsen til at holde vejret, når du trækker tøjet over hovedet. Tag armene ud af blusen elle skjorten først, træk den så hurtigt over hovedet. Dette betyder, at dit ansigt kun er dækket i kort tid, og at du ikke behøver at løfte dine arme i ret lang tid Nogle mennesker synes, at det at sidde på en brusebænk er mindre trættende end et stående brusebad. Hvis du har behov for det, så brug dine vejrtrækningsøvelser før du sætter dig på bruseskamlen. Bad ikke i for varmt vand. Hvis du indstiller bruseren, så vandet ikke sprøjter dig direkte i ansigtet, kan du bedre trække vejret gennem næse og mund. Mens du sidder på brusebænken, så læg et stort badehåndklæde omkring dig, så du kan begynde at tørre. Du vil opdage, at dette mindsker arbejdet med at tørre dig efter badet. En frottébadekåbe kan også hjælpe dig med at blive tørret.\n14 Når du tørrer dig, så prøv at sidde ned. Løft dine fødder op i stedet for at bøje dig ned, når du tørrer fødder og ben. Forlad badeværelset hurtigst muligt og luft ud. Tør dig eventuelt færdig i soveværelset. Når du klæder dig på, så sid ned, hvis det kan lade sig gøre. Prøv så ofte som muligt at klæde dig i løst tøj, specielt omkring taljen. Undgå at bøje dig ned for at tage sokker og bukser på. At tale i telefon Hvis du skynder dig for at tage telefonen, før den bliver lagt på, og hvis du står op og taler, fordi det skal gå hurtigt, kan din åndenød blive mere udtalt. Prøv at sikre dig, at familie, venner og kolleger ved, at det kan tage dig nogen tid at svare telefonen. Bed dem om at lade telefonen ringe i længere tid, så du ikke skal skynde dig. En trådløs telefon til at have i lommen kan også være en idé. Prøv at sikre dig, at du sidder behageligt, før du tager røret og brug bare et øjeblik til at få vejret, før du starter samtalen.\n15 At gå i haven At have åndenød kan gøre det svært at gå i haven af flere årsager. Problemerne kan være lige fra, at man ofte bøjer sig ned og dermed bliver mere forpustet, til at det kan være svært at komme op efter at have siddet ned og plantet eller fjernet ukrudt. Sid eventuelt på en lav havestol eller skammel, når du vil fjerne ukrudt, da du undgår at bukke dig helt ned. Det er også mere behageligt og du kan hvile, når du har brug for det. Du kan også organisere blomster i potter og krukker på et bord eller bænk i en god arbejdshøjde. At elske Åndenød berører mange sider af livet, og også lysten til seksuelt samvær kan blive påvirket. Det kan være en hjælp for dig og din partner, hvis I kan fortsætte med at vise hinanden ømhed både psykisk og fysisk også selvom det seksuelle samliv måske ikke kan være, som I er vant til. Åndenøden kan gøre det fysisk svært for dig at elske og du kan være nervøs for, at det vil gøre åndenøden værre. Efterhånden som du bliver klar over, hvilke ting der forværrer åndenøden, kan du prøve at undgå dem ved at bruge stillinger, der gør åndenøden mindre. For eksempel kan det være lettere i siddende stilling. Undgå at bøje dig meget fremover. Det kan også være svært at ligge under din partner. Derimod kan det være lettere at stå op og elske. Prøv at sikre, at du er i en behagelig, understøttet stilling, så du bedre kan slappe af. At tage det stille og roligt kan være med til at forebygge åndenød. Hvis du bruger inhalator, kan du prøve at bruge den før og efter, at I har elsket.\n16 Kost Du kan spise den mad, du plejer, men det kan være en fordel at spise flere små måltider i stedet for 3 store hovedmåltider. Store måltider kan øge iltbehovet til fødeomsætningen i kroppen så meget, at det kan give åndenød. Hvis man har meget åndenød, kan blot det at tygge maden forværre åndenøden. Hvis det er tilfældet, kan det være en god idé at spise noget mad, der ikke kræver, at man tygger så meget. For eksempel kartoffelmos, hvidt brød uden skorper, supper, is, frugtgrød med fløde og eventuelt energidrikke. Man kan også purere maden. Anret maden med for eksempel kød og grøntsager adkilte, så måltidet stadig ser indbydende ud. Det kan familie og venner gøre Familie og venner spiller en vigtig rolle i at gøre din hverdag så god som mulig. Der er en lang række steder, hvor de kan træde til: Tilbyde praktisk hjælp. For eksempel rengøring, indkøb, og havehjælp. Tilbyde at sørge for mad og drikke, servere maden og spise sammen. Tilbyde selskab på en spadseretur. Respektere, at der er brug for mere hvile end vanligt. Hjælpe med at øve vejrtræknings- og afslapningsøvelser. Ting at se frem til Du ønsker måske at planlægge en ferie, starte eller genopstarte en hobby eller interesse. Det vigtige er her at planlægge frem. Du skal finde ud af, hvad du præcis ønsker. Forbered ved at tænke på, hvad det vil involvere og hvilke metoder, du har lært, som kan hjælpe dig i de situationer. Tal med familie, venner, læger eller sygeplejersker om eventuelle problemer. De kan måske hjælpe med at finde en løsning.\n17 Hjælp at hente Behovet for information, støtte og vejledning kan være stort. Der er ofte hjælp at hente hos familie, venner, naboer og kolleger. Men du kan også få brug for professionel støtte og følgende er nogle af de muligheder, du har. Læger og sygeplejersker Afdelingens personale giver dig råd, vejledning og støtte i forbindelse med din åndenød. Du kan altid spørge, hvis du er i tvivl om noget eller hvis du gerne vil have informationer gentaget. Fysioterapeut Fysioterapeuterne kan hjælpe dig med vejrtrækningsøvelser, hvor de lærer dig teknikker og øver med dig. De kan også vejlede dig om afspændingsteknikker og hjælpe dig med at finde nye måder at udføre daglige aktiviteter på. Ergoterapeut Ergoterapeuterne kan skaffe hjælpemidler og sørge for indretning af dit hjem, så det passer til de behov, du har. Hjemmesygepleje og hjemmehjælp I visse tilfælde kan man få hjemmehjælp til rengøring, indkøb og madlavning. Hjemmesygeplejen kan tilbyde pleje, støtte og vejledning. Du kan selv kontakte hjemmesygeplejen, men både sygeplejerskerne i afdelingen og egen læge kan også hjælpe dig med det. Egen læge Din egen læge vil løbende blive orienteret om din sygdom og behandling og kan være en god støtte i hele forløbet.\n18 At leve med åndenød Onkologisk Afdeling D\n20 At leve med åndenød Onkologisk Afdeling D PJECEN ER UDARBEJDET AF Klinisk sygeplejespecialist BIRGITTE T. ESPERSEN Afdelingssygeplejerske ANNE-LISE ROAGER Fysioterapeut ANNE METTE J. BRODERSEN INSPIRERET AF Managing the experience of breathlessness Living with breatlessness Coping with shortness of breath The Institute of Cancer Research The Royal Marsden NHS Trust Macmillan Cancer Relief 01/2002 (rev. 2012) Godkendt af Pjeceudvalget Onkologisk Afdeling, Aarhus Universitetshospital Onkologisk Afdeling Aarhus Universitetshospital,


Tal-ballon Sølv 7 kr. 19.00\nForside / Arts & Entertainment / Party & Celebration / Party Supplies / Balloons / Tal-ballon Sølv 7\nTal-ballon Sølv 7 Varefakta\nHurtig levering: Bestil inden kl. 15 så sendes Tal-ballon Sølv 7 samme dag (hverdage)\nTal-ballon Sølv 7 – den populære gadget\nTal-ballon Sølv 7 bruges af mange som den alternative gave, der ikke er andre der giver. Arts & Entertainment > Party & Celebration > Party Supplies > Balloons er nok en af de bedst sælgende kategorier i shoppen. CoolStuff.dk bliver brugt af rigtig mange til at finde sjove gaver. Varen kan du bytte op til hele 90 dage efter du har bestilt den. Har du svært ved at finde den sjove gave, kan løsningen være lige her i form af Tal-ballon Sølv 7, og du kan glæde dig over, at være en af dem med den sjoveste gave. Skåret ind til benet: Tal-ballon Sølv 7 er den perfekte fødselsdagsgave. Mange gadgets bliver ofte opfattet som pjat, og det kan gøre at der er nogen, der ikke har lyst til at bruge gadgets som gaver. Det er bestemt ikke nogen grund til at afholde dig fra din tanke om at give gadgets som gave, det forholder sig egentlig på den måde, at mange folk mener at gadgets er fremragende gaver.\nTal-ballon Sølv 7 købt online\nTal-ballon Sølv 7 er stadig en af de mest eftertragtede varer her i webshoppen i den godt sælgende kategori Arts & Entertainment > Party & Celebration > Party Supplies > Balloons. Når du bestiller her får du hele 90 dages returret som er en fin sikkerhed for dig, hvis du nu fortryder dig køb af din vare. Det overrasker ikke nogen, at der er mange der køber Tal-ballon Sølv 7 i webshoppen CoolStuff.dk, der har forstået at have de rigtige varer på hylden. Hos webshoppens store udvalg går mange på jagt efter deres mål, og der er det oplagte valg det produkt på denne side. Købes der ind i online webshops er priserne mere attraktive end i butikkerne- når webshoppen sparer de penge som en almindelig butik bruger, så kommer det dig til gode.\nTal-ballon Sølv 7 som gaveidé\nDu skal have i tankerne, når du handler online, giver de dig lidt bedre rettigheder, som ikke er en selvfølge i fysiske butikker. Du skal kunne returnere dine varer i 14 dage. efter du har foretaget dit køb på nettet, der findes også shops, der er endnu bedre og giver mere for at skille sig ud fra konkurrenterne i markedet. Når webshops har hele deres varekatalog liggende online, kan du se hele udvalget, og prissammenlignen er let at foretage, i den store skov af webshops, der er derude. Din sammenligning kan du rent faktisk lave fra mobilen eller en tablet uden brug af en computer. Den helt stort fordel ved købe produkterne online er at slippe for, at skulle få det hele til at passe med de forskellige buslinjer og tidspunkter. Webshoppen sender din varer direkte til din adresse, hvis du ikke har valgt at få dem sendt hen til dit arbejde, så du kan vælge det, det er lettes for dig. Hvor mange gange har du stået i kø i en butik – det er slut nu, når du handler online der er ingen kø online – det er bare direkte til betaling, og så er du videre, så er det aldrig mere ubehaget ved at stå alt for tæt i en kø til kassen.\n4 anmeldelser af Tal-ballon Sølv 7


Den tid man anvender på kravspecifikation og implementering kommer godt igen\nI Høje Taastrup Kommune lagde man rigtig mange kræfter i at udarbejde udbudsmateriale og kravspecifikationer, da man besluttede sig for at indføre et socialfagligt it-system til kommunens sociale tilbud. Kommunen afholdt også cafédage og særlige use-case dage, hvor medarbejdere og ledere bød ind med deres krav til et fremtidigt system.\nMen det var en god investering. Det mener i hvert fald Jesper Jessen, der har været kommunens projektkoordinator:\n"Vi gjorde et stort forarbejde, som selvfølgelig har kostet personaletimer. Det er dog kommet os til gode senere, da vi i sidste ende fik valgt et system, der ikke har krævet så mange tilretninger," forklarer Jesper Jessen.\nHans anbefaling til andre kommuner, som står i samme situation, er derfor klart at sørge for at få gjort forarbejdet grundigt og ikke mindst at sikre sig en projektkoordinator, der holde styr på alle projektets mange løse tråde.\n"Der er altid mange opgaver forbundet med sådan en implementering, og derfor mener jeg, at det har været godt givet ud for kommunen at frikøbe en medarbejder. Det har sikret en rød tråd i forløbet og tilført kommunen en stor viden om systemet, som vi har kunnet bruge i selve processen, men som vi også kan drage nytte af fremadrettet, mener Jesper Jessen.\nJesper Jessen peger også på kommunikations rolle i forbindelse med afviklingen af større projekter:\n"Sådan et implementeringsforløb kan godt virke uoverskueligt for mange. Derfor er det vigtigt at få skabt et overblik over, hvilke opgaver der ligger forude, så man kan være på forkant med tingene. Det betyder, at når en opgave er planlagt/udført, så kan man roligt gå videre med den næste. Vi har derfor også i Høje Taastrup Kommune prioriteret information til medarbejdere højt i løbet af processen, blandt andet ved hjælp af informationsmøder, samt månedlige nyhedsbreve.\nDet viste sig også hurtigt at være en klar fordel, at for kommunen at kommunikationsvejene blev fastlagt tidligt i forløbet. Informationerne gik fra leverandøren til kommunens projektkoordinator til kontaktperson/leder for de enkelte enheder til medarbejderne. Det sikrede, at alle informationerne er kommet frem til rette vedkommende, siger Jesper Jessen:\n"I det hele taget vil jeg understrege, at godt forarbejde har været et kodeord for vores egen proces. Dels i forhold til udvælgelsen af systemet, men også i forhold til afklaringsfaserne for de forskellige enheder, så vi har været godt rustet til opstartskurserne.\nOg så har det naturligvis også betydet meget, at vi har haft et godt samarbejde med leverandøren. Jeg er som projektkoordinator blevet inddraget i mange beslutninger, og det har været godt for processen. For selvom jeg selvfølgelig ikke har lige så stor viden om løsningen som leverandøren, så har jeg til gengæld en vigtig viden om vores egen organisation, både i forhold til det faglige og i forhold til borgertyper, arbejdsopgaver, organisering, tilbudstyper, m.v.\nDette samspil tror jeg har haft stor betydning for processen, og det har helt sikkert også været betryggende for ledergruppen, at kommunen har haft sin egen mand tæt på beslutningsprocessen hele tiden," siger Jesper Jessen, projektkoordinator Høje-Taastrup Kommune.


Mormondelegation til UNESCO-sponsoreret konference i Makedonien\n14 Maj 2013 - København\nFire repræsentanter fra Jesu Kristi Kirke af Sidste Dages Hellige deltog i en konference med embedsmænd, religiøse repræsentanter og forskere fra hele verden, der blev afholdt den 10.-12. maj 2013 i Skopje i Makedonien. Arrangementet, der fokuserede på at skabe dialog mellem religioner og samfund, var det tredje af sin slags og blev arrangeret af republikken Makedonien og UNESCO (FN’s organisation for uddannelse, videnskab og kultur).\n»Vi er Guds børn. Vi er alle brødre og søstre,« sagde Manfred Schütze i sit indlæg på konferencen. Lederen af Kirkens delegation på fire opfordrede alle deltagere til at »styrke de bånd, vi har fælles.« Schütze blev ledsaget af Kirkens makedonske informationschef Klementina Vasileva, Kirkens juridiske rådgiver i Europa David Colton og den assisterende informationschef i Europa dr. Ralf Grünke.\nKonferencen fokuserede på tre emner: Pluralistiske samfund og religiøs tolerance, at leve sammen ved at respektere forskelligheder samt mediernes bidrag til den tværreligiøse og tværkulturelle dialog. Vasileva påpegede i sin tale, at frihed til at tilbede er et princip, der er medtaget i Kirkens grundlæggende udtalelse om sin lære, som kaldes Trosartiklerne. »Vi må forsvare en fredelig dialog, at ære og skabe juridiske platforme for religionsfrihed for alle og åbne munden, når andres frihed til at tilbede er i fare,« fortalte Colton forsamlingen. Dr. Grünke fremhævede, at nyhedernes dækning af religion bør være fair, nøjagtig og grundig.\nVerdenskonferencen for dialog mellem religioner og samfund foregår hvert tredje år. Repræsentanter for Jesu Kristi Kirke af Sidste Dages Hellige deltog også aktivt i 2007 og 2010.\nLæs tidligere artikel  Moroni-statue sat på templet i Ogden Læs følgende artikel Sigrid Riise modtager Familieprisen


Lego | faktalink\nSpil-entusiaster spiller 'Lego Dimentions' under spilmessen E3 i Los Angeles i juni 2017.\njournalist Karina Søby Madsen, iBureauet/Dagbladet Information. 2009. Opdateret juni 2017.\nLego Harry Potter figurerer. Japansk forretningsmand tager et billede af legetøjsfigurerne i et forretning downtown Tokyo.\nDe legendariske plastikklodser blev opfundet i Danmark i 1940'erne og har siden spredt sig ud over hele verden. Op til årtusindeskiftet begyndte interessen for Lego dog at falde og virksomheden bag havde svært ved at imødese stigende konkurrence og nye krav fra målgruppen. Men efter flere års vaklen fik Lego-forretningen igen fodfæste og har siden 2004 seksdoblet deres omsætning, hjulpet godt på vej af Disney-baserede Lego-modeller og populære animerede Lego-film. Lego benytter i dag outsourcing i produktionen og er gået ind i en ny legetøjsæra med fokus på moderne teknologi, computerspil og robotter, og er også i gang med at udvikle et nyt og mere bæredygtigt materiale, der skal erstatte den nuværende plastik i produktionen.\nLegos historie og udvikling\nHvordan startede Lego?\nDer var ikke meget, der stod i legetøjets tegn, da tømrer- og snedkermester Ole Kirk Christiansen overtog en lille snedkerforretning i Billund i 1916. Heller ikke tømmerhandelen stod i stjernernes gunstige tegn. I 1924 brændte butikken ned, og da økonomisk nedgang ramte Danmark i 1930’erne, så det helt skidt ud. Ole Kirk Christiansen begyndte at præsentere sine produkter i miniaturemodeller, som kunderne kunne se på, når de skulle bestemme sig for, hvad de gerne ville have. Det var disse miniaturemodeller, som inspirerede Christiansen til at prøve lykken som legetøjsmager.\nI 1932 begyndte Ole Kirk Christiansen officielt at producere trælegetøj, og to år senere, i 1934, fik han ideen til navnet Lego, der opstod ved, at han satte de to forbogstaver fra ’leg’ og ’godt’ sammen. Det var et tilfælde, at ordet også på latin betyder “jeg sammensætter”. Plasticlegetøj kom på plakaten i 1940, og i 1949 begyndte Lego at producere plasticklodser, som kunne sættes sammen, og som vi kender i dag.\nHvordan har Lego udviklet sig som virksomhed?\n· 1939 har legetøjsforretningen 10 medarbejdere\n· 1943 har Lego 40 medarbejdere\n· 1948 har Lego 50 medarbejdere\n· 1955 betræder Lego eksportmarkedet, i første omgang eksporteres til Sverige\n· 1956 etableres den første internationale virksomhed i Hohenwestedt i Tyskland\n· 1957 etableres Lego Schweiz\n· 1958 har Lego 140 medarbejdere alene i Billund\n· 1959 etableres Lego France, British Lego LTD:, Lego Belgium og Lego Sweden.\n· 1960 har Lego 450 medarbejdere i Billund. Desuden etableres Lego Finland og Lego Nederland\n· 1961 etableres Lego Italy\n· 1962 etableres Lego Australia, og salg udvides til Singapore, Hong Kong, Marocco og Japan\n· 1963 etableres Lego Austria\n· 1964 udvides salget til Libanon i Mellemøsten\n· 1965 er der mere end 600 medarbejdere i Billund, og samme år udvides salget til Spanien\n· 1970 har Lego næsten 1.000 medarbejdere i Billund\n· 1973 etableres Lego Portugal og Lego USA, og salget udvides til Østeuropa, i første omgang til Ungarn\n· 1974 etableres Lego Spain\n· 1982 etableres Lego South Africa\n· 1983 har Lego 3.700 medarbejdere verden over\n· 1984 etableres Lego Brazil og Lego Korea\n· 1987 har Lego næsten 6.000 medarbejdere verden over\n· 1988 etableres Lego Canada\n· 1990 etableres Lego Malaysia\n· 1991 har Lego 7.550 medarbejdere verden over\n· 1992 etableres Lego Japan og Lego Hungary\n· 1994 har Lego 8.880 medarbejdere verden over, og Lego Mexico etableres\n· 2003 har Lego 8.300 medarbejdere verden over\n· 2008 efter en lang række omstruktureringer, udflytninger og fyringer har Lego omkring 5.388 medarbejdere ifølge deres egne nøgletal\n· 2012 har Lego 10.400 medarbejdere på globalt plan, efter koncernen i en årrække har oplevet stor fremgang i salget af deres produkter\n· 2016 har Lego ca. 18.000 medarbejdere efter at have indviet nye store fabrikker i både Mexico og Kina\n· 2017 må Lego trods massive udvidelser de forrige år afskedige 200 ansatte på fabrikker verden over, heriblandt 63 medarbejdere i Danmark.\nHvordan har Legos ejerforhold ændret sig?\nLego Koncernen er en familievirksomhed, der hele vejen igennem har været ejet af familien Kirk Christiansen. Grundlæggeren Ole Kirk Christiansen ejede virksomheden fra 1932, til han døde i 1958. I 1958 overtog Godtfred Kirk Kristiansen ejerskabet. I 1986 blev Kjeld Kirk Christiansen ejer af Lego.\nUd over Lego Company, som denne artikel handler om, så eksisterer der tre selskaber ejet af Kirk Christiansen-familien:\n· Kirkbi A/S, der ejes af Kjeld Kirk Christiansen og søsteren Gunhild Kirk. Selskabet ejer rettighederne til Lego-navnet, og Lego Company må betale et trecifret millionbeløb årligt for retten til at bruge navnet Lego. Desuden ejer Kirkbi A/S licensrettigheder i en række lande ifølge artiklen “Kirk tjener fortsat millioner på Lego” (se kilder).\n· Lego AG, der ligger i Schweiz, og som ejer varemærkerettigheder til andre dele af verdensmarkedet. Lego AG kontrolleres af Kjeld Kirk Christiansen.\n· Lego Holding, der har eksisteret siden 1949. Ifølge artiklen “Arvefølgen i Lego er sikret” (se kilder) ændrede Lego selskabsstruktur i 2007 for at forberede et generationsskifte i virksomheden. Legetøjsforretningen blev skilt ud i et selskab for sig og blev fra da af reelt ejet af pengetanken Lego Holding. Kjeld Kirk Christiansen samt hans tre børn Sofie, Thomas og Agnete ejer tilsammen 75 procent af aktierne i Holdingselskabet, mens Lego-fonden ejer 25 procent.\nHvordan er Legos nye strategi?\nI starten af det 21. århundrede havde Lego store økonomiske problemer. For at redde koncernen gennemførte virksomhedens ledelse en syvårig strategi under titlen Shared Vision, der blev påbegyndt i 2004, og som skulle genopbygge virksomheden og revitalisere Lego-brandet som et synonym for kreative byggeoplevelser og rollelege. Som led i strategien udflyttede Lego størstedelen af sin produktion til fabrikker i Mexico og Østeuropa. Desuden blev udviklings- og produktionstiden sat ned. Det vil sige den tid, det tager fra ide til det færdige produkt står på butikkernes hylder, så den i dag er omkring 12 måneder.\nEfter Legos omsætning det seneste årti er seksdoblet – særligt på grund af øget salg i USA og et samarbejde med Disney om at lave Lego-modeller baseret på Disney-figurer – er den nye vækststrategi rettet mod det globale marked, særligt det asiatiske marked. ”Vores langsigtede mål er at give endnu flere millioner af børn verden over mulighed for at få legeoplevelser, især i nye markeder. I 2016 investerede vi betydeligt i kompetencer og infrastruktur for at muliggøre denne bæredygtige, langsigtede vækst”, sagde Legos nye direktør Bali Padda i forbindelse med fremlægningen af årsrapporten 2016, fremgår det af artiklen ”Legos nye direktør: Vi har haft en overnaturlig vækst” (se kilder).\nLego har allerede oprettet kontorer i Shanghai og Singapore samt bygget en fabrik i Jianxing, Kina, og selvom der er store muligheder for at øge væksten her, er den nye strategi også forbundet med udfordringer. I artiklen ”Masser af succes: Men her er fire strategiske udfordringer for Lego” (se kilder) skriver DR’s økonomikorrespondent Casper Schrøder, at det asiatiske marked er ukendt land for Lego, og at det i modsætning til de amerikanske og europæiske markeder ikke er så nemt at afkode, hvad de asiatiske forbrugere vil have. Forbrugerne kan meget vel have en helt anden smag, og derfor risikerer man, at produkter skal gentænkes helt fra bunden af.\nHvordan er Lego organiseret i dag?\nDer var omkring 18.000 fuldtidsansatte i Lego på globalt plan ved udgangen af 2016. Hovedkontoret ligger stadig i Billund, og i februar 2017 blev det første spadestik taget i byen til et helt nyt hovedsæde på omkring 50.000 kvadratmeter. Det nye hovedkvarter kommer blandt andet til at bestå af Lego People House, et medarbejderhus for de ansatte inden og uden for arbejdstiden, samt en stor offentlig park.\nUdover hovedkvarteret i Billund har Lego kontorer rundt omkring i verden, i blandt andet Shanghai og Singapore, ligesom produktionen af legetøjet er outsourcet til fabrikker i Tjekkiet, Ungarn, Mexico og fra 2017 en helt ny fabrik i Kina.\nI 2016 fratrådte Jørgen Vig Knudstorp direktørstillingen, men bliver i Legos topledelse som bestyrelsesformand og i tæt samarbejde med Thomas Kirk Christiansen, som også i 2016 overtog mange af sin fars poster og arbejdsopgaver. Jørgen Vig Knudstorp er nærmest blevet en ikonisk skikkelse i dansk erhvervsliv, efter han det sidste årti har stået i spidsen for Legos nye strategier og følgende globale succes. Siden 2016 har den administrerende direktør været den indiskfødte brite Bali Padda, den første udlænding på Legos øverste post.\nHvordan er Legos økonomi i dag?\nI 2004 så det skidt ud for Lego Koncernen. Salget gik trægt, og økonomien haltede. Rygterne gik om, at Lego ville lukke eller blive solgt. Men efter en omfattende omstrukturering og ny strategi fik Lego Koncernen vendt den synkende skude til i dag at være blandt legetøjsbranchens mest profitable virksomheder. Historien afspejler sig tydeligt i Legos årsrapporter (se kilder). Her kan man se, at Lego Koncernens omsætning i årene fra 2004 til 2016 er mere end seksdoblet fra 6,3 milliarder danske kroner til 37,9 milliarder kroner. Udviklingen beskrives også i et søjlediagram på den tyske statistikportal Statista (se kilder). Særligt årsregnskabet for 2015 med en omsætning på 35,9 milliarder kroner viste en høj vækstrate i forhold til tidligere år, hvilket blandt andet resulterede i en bonus til alle medarbejdere i koncernen på op til 35 % af deres årsløn.\nDen positive udvikling i omsætningen afspejler, at salget af Lego-produkter i dag går rigtig godt, i 2014 og 2015 også hjulpet frem af begivenheder som premieren på "Lego Filmen – Et klodset eventyr" og Star Wars-filmen "The Force Awakens", som har boostet salget af Legos Star Wars-produktlinje – det fremgår blandt andet af en analyse af DR's økonomikorrespondent Casper Schrøder (se kilder).\nI 2016 oplevede Lego igen et år med rekordsalg, men væksten var knap så massiv som tidligere år. Som en del af en langsigtet strategi har Lego desuden foretaget en del investeringer i ansættelser af nye medarbejdere på deres fabrik i Mexico for at kunne imødekomme et stigende salg i USA samt opført en ny fabrik i Kina for at understøtte deres ekspansion på det asiatiske marked.\nTrods de mange nye ansættelser har starten på 2017 budt på fyringer i koncernen. I marts kunne Legos nye administrerende direktør Bali Padda i en pressemeddelelse meddele, at 176 medarbejdere ville blive fyret, blandt andet 63 i Danmark og 86 i Mexico. Ifølge Bali Padda sker det for at tilpasse virksomheden den globale efterspørgsel. Det fremgår af et Ritzau-telegram, bragt på DR.dk (se kilder).\nHvordan reklamerer Lego for sig selv\nUd over, at Lego reklamerer for sig selv på traditionel vis igennem papir- og tv-reklamer, så reklamerer legetøjskoncernen også for sig selv og skaber mersalg på anden vis, blandt andet igennem følgende tiltag:\n· Lego-filmene: I 2014 havde animationsfilmen "LEGO Filmen – Et klodset eventyr" premiere om den helt almindelige og gennemsnitlige Lego-figur Emmet i et genkendeligt Lego-univers bygget af legoklodser. Filmen blev lavet i samarbejde med filmstudiet Warner Bros., og udover at være et produkt i sig selv med stor indtjening, fungerede filmen samtidig som en reklame for Lego. I 2017 havde den næste Lego-film, LEGO Batman Filmen, premiere.\n· Lego har aftaler med diverse virksomheder om at sælge ure, tøj, tasker, spil med mere under Lego-navnet.\n· I 2007 indgik Lego en aftale med den finske møbelproducent Incap, som fik lov til at producere en børnemøbelserie af Lego-møbler. Serien hedder Lego Playroom og kan nu købes hos virksomheden. Møblerne minder om Lego ved, at de har dupper på, ligesom Lego-klodserne har, og det betyder, at de kan sammensættes på forskellige måder.\nTidligere har Lego også samarbejdet med Kellogg’s om Lego Fun Snacks, en slags snack med forskellig frugtsmag, som var formet som Lego-klodser. Samarbejdet begyndte i 2007, men produktet blev taget af hylderne, fordi det viste sig, at børnene kunne forveksle de klodsformede snacks med rigtige legoklodser og dermed kunne risikere at blive kvalt, hvis de prøvede at spise rigtige legoklodser. Lego har også stoppet et samarbejde med f.eks. Shell på grund af offentligt pres fra miljøorganisationen Greenpeace i 2014.\nHvordan er Legos brand- og imageværdi?\nIfølge artiklen “LEGO i samarbejde med Disney/Pixar” (se kilder) var en del af årsagen til Legos dårlige økonomi omkring årtusindeskiftet, at Lego havde valgt forkerte samarbejdspartnere. Blandt andet samarbejdede Lego med Shell i 1990’erne, og Lego havde flere produkter med Shell-logoer på. Da Shell i 1995 ville sænke en boreplatform i Atlanterhavet, betød det voldsom debat og et dårligt image – ikke kun for Shell, men også for Lego. Ifølge artiklen ”Lego bøjer sig for Greenpeace og dropper Shell som partner” (se kilder) kom Lego igen i modvind i 2014, da de i et samarbejde med Shell og Ferrari solgte særlige Lego-modeller af Ferrarier på Shells tankstationer. Samarbejdet blev påbegyndt i 2011, men blev udfaset efter et massivt offentligt pres fra Greenpeace, der i 2014 med en kampagnefilm viste, hvordan et Lego-bygget arktisk landskab blev oversvømmet af olie.\nLego har også været i modvind i forbindelse med deres magasin Lego Club Magazine. I 2011 revsede New York Times Lego for i magasinet at komme med skønhedstips til fireårige piger. Artiklen er skrevet som et tillæg til den populære Lego Friends-serie, hvor Lego med frisørsaloner og hestestalde har forsøgt at målrette produkter til piger, en målgruppe, som Lego traditionelt har haft sværere ved at ramme. Serien er derfor også blevet kritiseret for at være kønsstigmatiserende. Det fremgår af artiklen ”Lego får sønderlemmende kritik for hårtips til små piger” (se kilder).\nGenerelt har Lego dog et stærkt internationalt brand. Ifølge artiklen "Lego er højdespringer blandt verdens 100 mest værdifulde brands" i Berlingske Business (se kilder) er Lego det mest værdifulde brand i Danmark i 2016 og figurerer på listen over verdens 100 mest værdifulde brands, opgjort af det globale konsulentfirmaet Interbrand. Samtidig viser opgørelsen, at Legos brand i 2016 blev styrket massivt og er gået 25 procent frem i forhold til værdien af brandet i 2015. Den styrkelse af brandværdien blev kun overgået af Amazon og Facebook i 2016.\nSamtidig viser en undersøgelse i 2017, at Lego er en af verdens absolut mest respekterede virksomheder. Ifølge en artikel på foreningen Dansk Markedsførings hjemmeside (se kilder) ligger Lego nummer to på en opgørelse over verdens mest respekterede og anerkendte brands, kun overgået af Rolex. Virksomhederne vurderes blandt andet på deres produkter, innovation, arbejdsplads og socialt ansvar.\nHerhjemme optræder Lego på ledelseskanonen, der blev lanceret den 12. januar 2009, og som har Mandag Morgens direktør Lars Jannick Johansen som initiativtager. Lego-koncernen er ifølge artiklen “Ledelseskanon: Lego – bliv ved din klods” (se kilder) valgt på grund af “ledelsens vilje til at udvikle klodsen – men stadig holde fast i kerne-ideen.” Ifølge artiklen argumenterer kanonudvalget for valget således: “Idédreven vedholdenhed er en ultra stærk motor for udvikling af globale brands. Men det kræver, at ledelsen formår at skabe en stærk virksomhedskultur, som løbende tilpasser sin fortolkning af idéen til konstant skiftende tendenser.”\nHvordan har Legos produkter udviklet sig?\nIfølge artiklen “Virksomhedsprofil. En introduktion til Lego Koncernen” (se kilder) har Lego-klodserne foreløbig gennemgået fire faser:\n· Den første fase var Lego noget, man kunne bygge med. Det var konstruktion og byggeoplevelser, der var centralt for legen med klodserne.\n· Den anden fase fokuserede på bevægelse. Her blev Lego-produkterne tilført bevægelse via hjul, små motorer og gear. Det første Lego-tog blev introduceret i 1966. I denne periode udvikledes desuden DUPLO-klodserne for de to til seks-årige.\n· Den tredje fase var fokus på rollelege og temaer. I denne fase skabtes eksempelvis Lego-figurerne, der blev indført fra 1974, og desuden begyndte Lego at producere hele universer, såsom byer og rumstationer.\n· Den fjerde fase har intelligens og adfærd for øje. Ved at integrere robotteknologi med Lego-byggesystemet gør Lego Mindstorms det muligt for børn at skabe og programmere såkaldte intelligente Lego-modeller.\nI de seneste år har Lego foruden robotteknologi bevæget sig over i den digitale dimension i et forsøg på at skabe produkter til børn, der kan være et alternativ til spil på smart phones og tablets. Det er foreløbig blevet til Lego Dimensions, et såkaldt 'toy-to-life'-produkt, hvor den fysiske leg smelter sammen med det digitale computerspil, samt computerspillet Lego Worlds, hvor spilleren opbygger verdener på skærmen med virtuelle legoklodser. Den digitale udvikling i Lego beskrives blandt andet i artiklen "En ny dimension af Lego i en virtuel verden" fra Politiken i oktober 2015 (se kilder).\nHvad er de nyeste Lego-produkter?\nI slutningen af 1990’erne begyndte Lego at integrere kunstig intelligens i deres produkter. Resultatet blev de såkaldte Lego Mindstorms – programmerbare robotter. I 2013 kom den tredje generation, Mindstorms EV3, som man via en programmerbar klods, motor og sensorer ifølge Legos produkthjemmeside (se kilder) kan få til at gå, tale, gribe og endda tænke. Robotten styres via en app på en smartphone, eller man kan selv programmere den i et programsoftware på computeren.\nEn anden helt ny produktretning for Lego er filmproduktion. I samarbejde med filmstudiet Warner Bros. havde Lego-filmen ”Et klodset eventyr” premiere i 2014. I filmen følger man Lego-figuren Emmet, der i det klodsede Lego-univers selvfølgelig er byggekonstruktør på en byggeplads. Den helt almindelige og anonyme Emmet lever en ensformig og ensrettet hverdag på byggepladsen, men kastes ud i et vildt eventyr, da han tilfældigt bliver forvekslet med helten, der skal redde Lego-verdenen fra den store skurk Lord Business, som vil rive hele Lego-verdenen ned. I begyndelsen af 2017 fik Lego-filmen Lego Batman Filmen premiere.\nLego har også skabt en række computerspil, hvor de agerende figurer er Lego-figurer, som også kan købes og leges med i den virkelige verden. Blandt andet har Lego produceret et Star Wars-spil samt spillet Bionicle Heroes, og figurerne derfra kan købes i butikkerne. I 2015 udsendte Lego en ny generation af computerspil i form af Lego Dimensions. Lego Dimensions er Legos svar på den digitale bølge, der er rullet ind over børns leg, og er en slags kombination af computerspil og fysisk leg, idet fysiske Lego-figurer kan interagere med spillet på skærmen: Ved at placere sine figurer og fartøjer i en Lego-bygget portal bliver de en del af handlingen i computerspillet. Desuden kan man sammensætte forskellige legeuniverser, så Batman og Gandalf sagtens kan optræde i samme univers – alt efter hvilke figurer, man har placeret i portalen. En anden digital satsning i 2015 var Lego Worlds, hvor spilleren på computerskærmen kan bygge forskellige verdener ved hjælp af virtuelle Lego-klodser. Ligesom Lego-filmen er blevet til i et samarbejde med en anden virksomhed, er også spillene blevet udviklet i samarbejde med spilvirksomheden TT Games.\nHvad er Legoland-parkerne?\nLegoland Parken er en oplevelses- og legepark for hele familien, som udelukkende er bygget i Lego-klodser. Den blev grundlagt i 1968. Koncernen har desuden åbnet Legoland Parker i Windsor i England i 1996, i Californien i USA 1999 og i Günzburg i Tyskland i 2002. Der er desuden også blevet opført en LEGO park i Dubai under navnet Dubailand samt en Lego-temabaseret vandpark.\nHvem er Legos brugere?\nLegos produkter henvender sig især til børn. For børn mellem to og seks år produceres klodserne DUPLO, mens resten af Lego-klodserne er for børn i alle aldre. I 2012 lancerede Lego produktserien Lego Friends med klodser, figurer og heste i lyserødt og lilla, angiveligt for at få et bedre greb om pigerne. Produkterne er dog blevet kritiseret for at være kønsstigmatiserende, skriver Berlingske Business i en artikel (se kilder).\nFaktisk eksisterer også et stigende antal af voksne Lego-entusiaster. De har startet grupper under navnet AFOL’s (Adult Fans of Lego – voksne Lego-fans), hvor de er sammen om deres Lego-hobby, blandt andet igennem hjemmesider og offentlige events. I Danmark findes foreningen Byggepladsen, som både har sit eget blad og sin egen hjemmeside (se kilder).\nBetydning og perspektiver


12.170 E-mail Marketing & Automation Specialist, Davidsens Tømmerhandel A/S - Brinch & Partners\nE-mail Marketing & Automation Specialist\nDavidsens Tømmerhandel A/S, 12.170\nHjem » 12.170 E-mail Marketing & Automation Specialist, Davidsens Tømmerhandel A/S\n12.170 E-mail Marketing & Automation Specialist, Davidsens Tømmerhandel A/SJens Christian Jensen2021-04-16T15:39:17+02:00\nDavidsens Tømmerhandel A/S er en danskejet og landsdækkende tømmerhandel med en bred vifte af produkter inden for byggeri. Virksomheden har hovedkontor i Vojens og beskæftiger i dag ca. 1000 medarbejdere fordelt på 24 lokationer i Danmark. Siden etableringen i 1944 har virksomheden udviklet sig til at være blandt landets største leverandører til byggeriet med en årlig omsætning på over 2,5 mia. kroner. Til en nyoprettet stilling i Vojens søges en:\nKreativitet – nyhedsbreve – BtC/BtB\nSynes du det er spændende at være en del af den hastige udvikling indenfor e-mail marketing, og trives du med at bruge din kreativitet til at lave gode kampagner? Hvis du samtidig gerne vil være en del af et team i kraftig udvikling, så kunne denne mulighed hos Davidsen måske være lige noget for dig?\nDu vil få reference til den Digitale Marketing Manager, og vil i et tæt og kompetent team arbejde på at løfte det digitale arbejde til det næste niveau. Du vil få en tæt samarbejdsrelation med vores offline marketing i forbindelse med eksekveringen af markedsføringsplanerne. Du vil få hovedansvaret for vores e-mail markedsføring rettet mod primært btc markedet, men også btb, og de nyhedsbreve der sendes ud med et regelmæssigt interval. Der vil være store frihedsgrader i forbindelse med valg af temaer og produkter til nyhedsbrevene, og det vil stille krav til din kreativitet og evne til at tænke målgrupper, sæson og segmenter. En del af vores fokus i afdelingen er marketing automation, og du vil således også arbejde med at opbygge flows, trigger mails og samle leads ind på tværs af kanaler.\nLøbende evaluering af effekten af vores kampagner og nyhedsbreve\nDefinere kampagner og overskrifter og skabe noget content, der sikrer interessen fra vores målgrupper\nInddrage vores butikker således vi får skabt trafik både online og offline\nHands on på produktion af nyhedsbreve efter en grafisk skabelon, der bliver lavet for dig\nDet er rigtig vigtigt, at du har et kreativt mindset, således du kan skabe et indhold, der fanger målgruppen og de segmenter, du adresserer. Du skal arbejde målrettet med løbende at opsamle leads og nye emner på tværs af vores kanaler, kampagner og konkurrencer. Du vil blive målt på en række digitale KPI’er som f.eks. at få konverteret leads til kunder via automatiseret e-mail marketing, som er tilpasset kunderejsen.\nDu sidder sikkert i et tilsvarende job i dag og arbejder med e-mail marketing og marketing automation. Du anvender din kreative side og skaber indhold og produkttilbud, der fanger den målgruppe, som du adresserer. Du har fingeren på pulsen i dit job i dag, og har selv kompetence og ansvaret for at trykke på e-mail marketingmaskinen. Din uddannelse er ikke så vigtig, men du har erfaring med retail/webshop og en kommunikation, der er rettet mod forbrugeren. Du har kendskab til marketing automation systemer. Det kunne f.eks. være HeyLoyalty eller tilsvarende programmer, og du må også meget gerne have arbejdet med leadopsamlingsværktøjer. Hvis du endvidere har erfaring med lidt billedredigering fra f.eks. Adobe Indesign eller Photoshop, vil det være en fordel.\nSom person er du struktureret og detaljeret, og er god til at folde dine kreative sider ud. Du er kommunikerende og arbejder selvstændigt, og trives fint med at træffe egne beslutninger og stå på mål for dem. Du er åben, glad og kommunikerende og vil trives med at være en del af et team, der er resultatorienteret og gode til at spille hinanden endnu bedre.\nDu får en rolle, der er nyoprettet, og det betyder, at du får en høj grad af selvstændighed og indflydelse, og har dermed muligheden for at præge den fremtidige udvikling af funktionen. Der er en flad og handlingsorienteret organisation, og mange lavthængende frugter. De digitale ambitioner er store, og området er en af fire hovedprioriteter. Davidsen er i god vækst, hvilket giver mange muligheder for at prøve dig selv af i en positiv virksomhed med en række entusiastiske og optimistiske kollegaer, hvor der er en høj grad af faglighed og stolthed.\nLønpakken vil indeholde en fast løn efter kvalifikationer, pension samt andre benefits der vil matche jobbet og dine kvalifikationer.\nHvis du vil vide mere om stillingen og Davidsens Tømmerhandel A/S, er du velkommen til at kontakte partner Henrik Smit. Vi arbejder ikke med en ansøgningsdeadline, og accepterer ansøgninger så længe rollen er slået op.


Trafik-, Bygge- og Boligstyrelsen har modtaget 12 ansøgninger om tilskud fra den grønne buspulje til regionale busser og øer. Styrelsen vil efterfølgende vurdere de modtagne ansøgninger til de forskellige projekter\nDer har været en stor interesse for den grønne buspulje, hvor ansøgere har kunne søge om tilskud til fremme af CO2-reducerende busser. Styrelsen har modtaget 12 ansøgninger fra både regioner og ø-kommuner, hvor der er søgt til såvel el-busser, som brintbusser og busser, der kører på biodiesel. Der er søgt om tilskud for i alt 134 millioner kroner. Da puljens størrelse er på 75 millioner kroner, kan der ikke tildeles fuldt tilskud til alle ansøgninger.\nTrafik-, Bygge- og Boligstyrelsen vil vurdere ansøgningerne og sender herefter en indstilling til transportministeren, der på baggrund af indstillingen forestår forhandlinger med ordførere fra forligskredsen om tildeling af tilskud til de enkelte projekter.\nStyrelsen forventer at kunne give besked til ansøgerne om udmøntning af puljen inden årets udgang.


Jeg er lidt i tvivl om, hvorfor jeg kastede min kærlighed på Rusland.\nSelv inden jeg satte mine ben i landet, gik jeg rundt i min kælderlejlighed i Aarhus og reciterede min russiske læsebog. Trådte man ind ad døren, kunne man hen over lyden af glas, der skvulpede rundt i opvaskevand, somme tider høre sætninger som “Мама что ты пьёшь – Это русское шампанское” (Hvad drikker du mor? Det er russisk champagne). For over min køkkenvask kunne der lige nøjagtigt balancere en bog, så jeg kunne læse lektier, imens jeg skrubbede helt almindelig tyskproduceret Pepsi af glassene.\nDanskerne generelt er derimod knap så glade for Rusland, som jeg er. 33 procent af danskerne mente i januar 2018 helt eller overvejende, at Rusland udgør en trussel mod Danmarks velstand og sikkerhed, viste en undersøgelse fra Megafon. To år tidligere havde 48 procent svaret det samme. Hver gang mine venner har været på ferie, skal vi igennem snakken om, hvor frygtelige russiske turister er.\nOg det er de da også tit. Men de er også de mest hjertevarme, åbne og tålmodige mennesker, jeg nogensinde har mødt. Det ved jeg af egen erfaring. Første gang jeg var i Moskva, talte jeg meget lidt russisk, og det hostel, jeg havde booket om morgenen, var på magisk vis forsvundet fra jordens overflade. Jeg kunne i hvert fald ikke finde det.\nOg da jeg som en anden lille pige med svovlstikkerne stod kold og forfrossen på gaden i efterårets første sne, tænkte jeg, at jeg da også var en klaphat. Nu kom der sikkert en stor, farlig, russisk gangster i et Adidas-joggingsæt og krævede at få udleveret mit pas og min telefon. Men det gjorde der ikke.\nI stedet kom ejeren af det apotek, jeg stod foran, ud og spurgte, om jeg mon havde brug for hjælp. Jeg forklarede, at jeg ikke kunne finde mit hostel, og uden at lukke butikken forlod han sin post, fulgte mig rundt om hjørnet og ind i tredje baggård, hvor han fik checket mig ind. Derefter gik han tilbage til sin butik.\nI dag får jeg en smule dårlig samvittighed, når jeg tænker på, hvor mange gange på vej ind i de baggårde, jeg overvejede, om han nu ville han slå mig ned, røve mig og efterlade mig blødende i frostvejret. Russere og danskere trænger til at komme hinanden lidt nærmere.\nJeg gad godt, hvis danskerne og russerne kunne blive samlet lidt omkring vores fælles kærlighed til at pakke mad ind i mayonnaise. Tænk hvis flere danskere kunne få lov at få en veninde som Polina, jeg mødte i Paris for otte år siden, og som stadig skriver julekort og inviterer på frokost, i Moskva. Tænk hvis danskerne vidste, hvor meget Shu-bi-dua har til fælles med gypsypunkerne i bandet Leningrad.\nJeg er ikke blind. For mig er Rusland også Alina, der har været nødt til at flytte sine studier i russisk politisk kommunikation til Norge, for ellers kan hun ikke få lov at studere i fred. Det er også min journalist-veninde, der lever i konstant frygt for, at hendes arbejdsgiver finder ud af, at hun er homoseksuel. Og det er Putin-pop, propaganda og postordrebrude.\nMen alt det kommer aldrig til at ændre sig, hvis vi bliver ved med at være bange for de mennesker, som lever i det hver dag.\nOg selvom jeg ikke ved, hvor kærligheden kom fra, da jeg fandt den, er jeg ikke i tvivl om, at det er ægte kærlighed. Og hvis jeg får en søn, kommer han nok til at hedde Boris.